Къэхъуныр ящхьэщокI
Къэбэрдей-Балъкъэрым футболымкIэ и гуп нэхъыщхьэм щекIуэкIа япэ джэгугъуиплIым яужькIэ Къэхъун къуажэм и командэм пашэныгъэр и закъуэ щиубыдащ. Ар зэIущIэ псоми щытекIуащ.
Къэхъундэсхэм я гъуащхьауэхэр хъийм икIыпащ. ДжэгугъуиплIым щыщу щым абыхэм топи 7-8 я хьэрхуэрэгъухэм щыхудагъэкIащ. Къэрэгъэшрэ Шэджэм ЕтIуанэрэ я командэхэм я лъэужьыр иджы Анзорейми ирагъэхуащ. Псом хуэмыдэу жыджэрщ иужьрей илъэсхэм топ куэд дыдэ дэзыгъэкI, 55-рэ къыхэжаныкIыу 2012 гъэм республикэм и рекорд зыгъэува, ШащIэ Беслъэн.
Зэхьэзэхуэм и еплIанэ джэгугъуэм ирихьэлIэу «Къэхъунымрэ» «Кэнжэмрэ» очко зэхуэдиз яIэу ирихьэлIат. АрщхьэкIэ кэнжэдэсхэм Зеикъуэ къуажэм очкоитI щафIэкIуэдащ, щIыпIэ «Шагъдийр» яхухэмыгъащIэу. Къэхъундэсхэм ар къагъэсэбэпри, я закъуэу бжьыпэр яубыдащ.
Щэбэт кIуам хуабжьу зэIущIэ хьэлэмэт щекIуэкIащ Бабугент къуажэм. Абы щызэпэщIэуват иужьрей илъэситIым республикэм и чемпион хъуахэу «ЛогоВАЗ»-мрэ «Автозапчасть»-мрэ. Бахъсэндэсхэр куэдкIэ нэхъ лъэщу къыщIэкIащ икIи, бжыгъэшхуэкIэ хэгъэрейхэр хагъащIэри, ещанэ увыпIэм нэс дэкIуэтеящ.
Чемпионатым япэ очкор къыщихьащ абы къыхыхьагъащIэ «Iэдиихум». Абырэ Налшык и «Спартак-Д»-мрэ зэрытегъэкIуакъым.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и еплIанэ джэгугъуэм кърикIуа бжыгъэхэм. Мис ахэр: «Тэрч» (Тэрч) — «Iэдииху» (Iэдииху) — 2:1, «Шэджэм-2» (Шэджэм ЕтIуанэ) — «Велес» (Къэрэгъэш) — 2:2, «Анзорей» (Анзорей) — «Къэхъун» (Къэхъун) — 3:7, «ЛогоВАЗ» (Бабугент) — «Автозапчасть» (Бахъсэн) — 0:3, «Шагъдий» (Зеикъуэ) — «Кэнжэ» (Кэнжэ) — 0:0, «Нарт» (Нарткъалэ) — «Прохладнэ» (Прохладнэ) — 2:2, «Бахъсэн» (Бахъсэн) — «Союз» (Налшык) — 1:4, «Iэдииху» — «Спартак-Д» (Налшык) — 1:1, «Бедик» (Арщыдан) — «Къэбэрдей» (Шэрэдж Ищхъэрэ) — 3:2.
КъыкIэлъыкIуэ джэгугъуэм щызэIущIэнущ: мэлыжьыхьым и 26-м — «Союз» — «Бедик», «Къэхъун» — «Нарт», «Велес» — «Анзорей», «Автозапчасть» — «Бахъсэн»; мэлыжьыхьым и 27-м — «Спартак-Д» — «Шагъдий», «Прохладнэ» — «Iэдииху», «Къэбэрдей» — «Шэджэм-2», «Кэнжэ» — «ЛогоВАЗ» командэхэр. КъищынэмыщIауэ, бэрэжьей махуэм «Тэрчым» «Къэхъуныр» иригъэблэгъэнущ.
Хьэтау Ислъам.
